***HERE*** (agrākie nosaukumi ***Nokia Maps*** un ***Ovi Maps***) ir tīmekļa kartogrāfijas platforma, kas pieejama ar tīmekļa pārlūkprogrammu vai kā lietojumprogramma dažādās mobilās ierīcēs. Pakalpojums nodrošina karšu aplūkošanu un meklēšanu tajās, maršrutu plānošanu, trīs dimensiju kartes, satiksmes sastrēgumu reālā laika vizualizāciju u.c. Platformu sākotnēji izstrādāja *Nokia*, bet 2015. gadā tā pārdota Vācijas autobūves konsorcijam, kurā ietilpst *Audi AG*, *BMW AG* un *Daimler AG*.

*Nokia* karšu programmatūra tika iniciēta 2001. gadā, kad izlaists *Smart2Go* — trīs dimensiju karšu saskarne tūrisma informācijas saņemšanai mobilajās ierīcēs. *Smart2Go* tika izstrādāts ES projekta *TellMaris* ietvaros. 2006. gadā *Nokia* nopirka Vācijas maršrutu plānošanas programmatūras uzņēmumu *gate5 AG*. 2007. gadā *smart2go* jau varēja lejupielādēt bez maksas. *Nokia* karšu pakalpojumi tika iekļauti 2007. gadā izveidotajā zīmolā *Ovi* ar nosaukumu ***Ovi Maps***. Pakalpojumu piedāvājums paplašinājās 2008. gadā, kad nopirkts ASV uzņēmums *NAVTEQ*.

2010. gada janvārī izlaista jauna *Ovi Maps* versija *v3.03*, kura ļāva daudzām *Nokia* ierīcēm izmantot priekšā teicošo navigāciju. 2011. gada maijā, kad *Nokia* pārtrauca izmantot *Ovi* zīmolu, *Ovi Maps* pārdēvēts par ***Nokia Maps***.

2012. gada novembrī *Nokia* paziņoja, ka kartogrāfijas pakalpojumi turpmāk tiks sniegti ar ***HERE*** zīmolu.

2014. gada maija beigās *Nokia* apakšvienība *HERE* nopirka ceļojumu plānošanas programmatūras izstrādātāju *Desti*, lai uzlabotu meklēšanas personalizāciju; 
2. jūlijā *HERE* iegādājās reāllaika pareģojošās analīzes programmatūras izstrādātāju *Medio*, lai veidotu kontekstuālās kartes un lokācijas pakalpojumus, kas mainās atkarībā no situācijas un nodrošina augsti personalizētu informāciju.

2015. gada 3. augustā paziņots, ka *Nokia* par 2,8 miljardiem eiro pārdos *HERE* biznesu Vācijas autobūves konsorcijam, kurā ietilpst *Audi AG*, *BMW AG* un *Daimler AG*. Autobūvētāji cer ar *HERE* kartogrāfijas un lokācijas tehnoloģijām palielināt automašīnu autonomas vadāmības iespējas. Darījums pabeigts 2015. gada 4. decembrī.

2016. gada decembrī paziņots, ka Ķīnas karšu un lokācijas pakalpojumu sniedzējs *NavInfo*, Ķīnas interneta pakalpojumu sniedzējs *Tencent* un investīciju uzņēmums *GIC* kopīgi iegādāsies 10 % *HERE* kapitāldaļu.
2017. gada janvārī *Intel* iegādājās 15 % *HERE* kapitāldaļu ar mērķi sadarboties autonomo trasportlīdzekļu un lietu interneta tehnoloģijās.
2017. gada 19. septembrī *HERE Technologies* un *Pioneer* noslēdza kapitāla vienošanos. *HERE* ieguva aptuveni 3 % *Pioneer* akciju, bet *Pioneer* ieguva mazāk nekā 1 % *HERE* kapitāldaļu.
Septembrī *HERE Technologies* Ķīnā izveidoja kopuzņēmumu ar *NavInfo*.
28 decembrī paziņots, ka *HERE* iegādāsies Vācijas uzņēmumu *ATS Advanced Telematic Systems*, kas izstrādā augstas drošības programmatūras atjaunināšanas bezvadu tehnoloģiju autotransportam.

Atsauces
--------

1. 1 2  Nokia completes the sale of its HERE business to a consortium of leading automotive companies[novecojusi saite] Nokia, 4 December, 2015
2. ↑  Development of a 3D-map interface for touristinformation on mobile computers (TELLMARIS)
3. ↑  Nokia announce free Maps (smart2go) solution
4. ↑  Nokia Ovi services renamed, as maps, email and app store get a make-Ovi
5. ↑  Nokia Introduces Here, A Rebranding Of Its Maps Service That Goes Head-to-Head With Google
6. ↑  Nokia Buys Desti Personal Travel Planner for HERE Maps Ziff Davis, June 2, 2014
7. ↑  HERE completes acquisition of Medio Archived 2014. gada 9. novembrī, *Wayback Machine* vietnē. NOKIA, 12 July, 2014
8. ↑  German Carmakers Buy Nokia’s HERE Maps for $3.1 Billion Bloomberg, August 3, 2015
9. ↑  HERE welcomes Pioneer as new shareholder; HERE to invest in Pioneer HERE, September 19, 2017

Ārējās saites
-------------

* here.com
* company.here.com[novecojusi saite]
* here.com mobilā versija